ભારતીય ટીમનો દેખાવ પણ ઘણો શાનદાર રહ્યો છે. ભારતે છેલ્લે ૨૦૧૭માં ઇંગ્લેન્ડને વન-ડે સિરીઝમાં પરાજય આપ્યો હતો. ભારતીય મેનેજમેન્ટને આગામી વર્ષે યોજાનારા વર્લ્ડ કપને ધ્યાને રાખતાં વિવિધ સંયોજન અજમાવવાની પણ તક મળશે. લોકેશ રાહુલ ફોર્મમાં છે જેને કારણે કોહલી ચોથા નંબરે બેટિંગ કરવા ઊતરી શકે છે. ધવન અને રોહિત ઓપનિંગ કરશે જ્યારે રાહુલ ત્રીજા નંબરે ઉતરી શકે છે. આ બેટિંગક્રમ રહે તો કોહલીને ચોથા નંબરે બેટિંગ કરવા ઊતરવું પડશે. તે પછી રૈના, ધોની અને હાર્દિક પંડયા ઉતરશે. બોલિંગમાં કુલદીપ યાદવે સારો દેખાવ કર્યો હતો જેને કારણે તેને પ્લેઇંગ ઇલેવનમાં તક મળી શકે છે. એકસ્ટ્રા ઝડપી બોલર તરીકે સિદ્ધાર્થ કૌલ અથવા શાર્દુલ ઠાકુરને તક મળી શકે છે. ભુવનેશ્વર સ્વસ્થ થતાં તે ઉમેશ યાદવ સાથે નવો બોલ સંભાળશે.